《潘歙州话庐山》
宋代·梅尧臣

潘侯话庐山，落落尤可伏。
初云江上来，远见云中瀑。
舍舟到云江，观瀑已岩麓。
往往逢平田，攒攒爱深木。
竹门悬径微，源水阴藤覆。
坐石浸两骹，炎肤起芒粟。
夕阳穿万峰，高下相出缩。
寻常杳不分，但被烟岚畜。
绝顶水底花，开谢向渊腹。
风力岂能加，日气岂能{左日右奥}。
揽之不可得，滴沥空在掬。
夜昏投僧居，孤灯望溪曲。
忽闻清磬音，渐近幽林屋。
止侯休多谈，已满我心目。
怀游二十年，梦寐今固熟。
何当借轻舠，一往如飞鹜。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员江郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。